description: Когато празниците се падат в почивни дни, неработни ще са първите делнични след тях

title: Край на отработването и сливането на празници

maintext:
Когато официалните празници, с изключение на Великденските, съвпадат със събота или неделя, то първият или първите два работни дни след тях ще са неприсъствени. Това реши парламентът с приети на първо четене промени в Кодекса на труда по предложение на Министерския съвет.
Така отпада необходимостта правителството ежегодно да размества почивните дни през годината, а мотивът е, че ефектите от тази практика са противоречиви и по-скоро негативни. Според вносителя се създава предвидимост и сигурност при планиране и управление на трудовия процес чрез установяване на еднакъв брой работни дни за всяка година.
Работодателите протестират срещу новия режим, защото има условия за допълнителни почивни дни, информира председателят на социалната комисия Хасан Адемов.Той видя проблем в текста, с който се запазва правото на МС да обявява еднократно и други дни за национални официални празници, както и дни за честване на определени професии и да размества почивките през годината.
Най-вероятно това ще отпадне на второ четене, стана ясно от изказвания на народни представители от различни парламентарни групи. Как се отразяват на икономиката ни два дълги уикенда за един месец За почивните дни за Деня на независимостта ще похарчим повече от половин милиард лева
Представителят на Патриотичния фронт Димитър Байрактаров отбеляза, че се очаква поправките да доведат до увеличаване на БВП догодина, но чисто прагматично не само не се решава проблемът, но се задълбочава. В две комисии се обединихме, че за второ четене ще бъдат изготвени консенсусни за всички политически сили предложения за промяна, отговаряща на потребностите и на обществото, и същевременно на бизнеса, обяви депутатът.
Нуждаем се от абсолютно нов закон, този КТ се "кърпи" вече 30 години и не виждам причина проектът да бъде подкрепен, обяви лидерът на ДСБ Радан Кънев. Той обясни, че сливането на почивни дни и отработването на празници на практика не се отменят с предлаганите промени, а само се въвежда един нов параграф


description: Решението вече е взето и ще стане официално до няколко дни

title: ЕС удължава санкциите срещу Русия с още половин година

maintext:
Европейският съюз ще удължи санкциите срещу Русия с още половин година. Решението ще бъде официализирано до няколко дни.
„Искаме да упражним натиск върху глобалните актьори, които са в Сирия и ще използваме всички дипломатически канали. Целта е ясна – незабавно отваряне на хуманитарни коридори, за да се помогне на Алепо и гражданите да бъдат безопасно евакуирани”, заяви председателят на Европейския съвет Доналд Туск.
„Разгледахме и ситуацията в Украйна. Френският президент и аз докладвахме за изпълнението на Минските споразумения. За съжаление изпълнението им не става с темпото, с което искаме, за да можем да кажем, че има основна за намаляване на санкциите. Затова взехме политическо решение те да бъдат удължени с още шест месеца”, заяви германският канцлер Ангела Меркел.
Вижте още във видеото:

fasttext_language: bg


title: Прокуратурата на Хагския трибунал иска доживотна присъда за Ратко Младич

maintext:
Прокуратурата на Хагския трибунал поиска доживотен затвор за босненския сръбски генерал Ратко Младич.
Според обвинението би било обидно за жертвите на Младич и техните близки да се изрече присъда, по-малка от най-тежката предвидена в закона.
Срещу него са повдигнати обвинения за геноцид, престъпления срещу човечеството и военни престъпления, извършени по време на войната в Босна от 1992 до 1995 г., в която загинаха 100 хил. души, а малко над 2 млн. бяха разселени.
Според прокуратурата в Хага, Младич е отговорен за избиването на 8 хил. мюсюлмани, мъже и момчета, в Сребреница.
Защитата на Младич ще се произнесе в петък, като присъда се очаква догодина.


description: Най-популярната купюра вече има равностойност от едва 2 цента, изтеглят я

title: Венецуела спешно въвежда нови банкноти заради инфлацията

maintext:
Изпадналата в дълбока криза Венецуела обяви изтеглянето от обращение на своята най-широко използвана банкнота заради високата инфлация.
Банкнотата от 100 боливара трябва да бъде изтеглена до сряда. В момента стойността й е само 2 американски цента. Правителството обеща да пусне от четвъртък шест нови банкноти и три нови монети на стойност от 500 до 20 хиляди боливара.
Парите в брой във Венецуела не стигат, ще емитират по-едри банкноти
В момента най-едрите са с номинал 100 боливара, колкото струва един бонбон
Решението бе подложено незабавно на критики, че 72 часа не са достатъчни, за да се премине към новите банкноти.
Венецуелците вече чакат на опашки с часове, за да изтеглят пари от банки или банкомати.


description: Това разгневи международните кредитори

title: Гърция раздаде коледни бонуси на пенсионерите на стойност 617 млн. евро

maintext:
Гърция предизвика гнева на международните си кредитори с коледни бонуси за пенсионери на стойност 617 милиона евро. Това доведе до незабавно прекратяване на постигнатото наскоро споразумение за облекчаване на гръцкия дълг.
Бордът на Европейския механизъм за стабилизиране не е бил информиран за коледния бонус и сега ще преразгледа критично нуждата от този държавен разход.
Атина предвижда допълнителна премия за всеки пенсионер с доход по 800 евро.
Преди седмица министрите на финансите на еврозоната одобриха краткосрочни мерки за облекчаване на гръцкия дълг, след като Гърция показа задоволителен напредък в налагането на фискални реформи.


description: Повечето от тях са станали жертви на преднамерени убийства, твърдят от „Репортери без граници”

title: Най-малко 74 журналисти са загинали заради работата си през 2016 г.

maintext:
Най-малко 74 професионални и непрофесионални журналисти са загинали заради работата си през 2016 г. За това съобщава годишният доклад на неправителствената организация „Репортери без граници”.
Повечето от журналистите са станали жертви на преднамерени убийства, свързани с тяхната професионална дейност. Деветима от загиналите са блогъри, а осем от тях са били хора с други професии, които обаче са предоставяли информация на журналисти.
„Репортери без граници”: България е последна в ЕС по медийна свобода
Ситуацията със свободата на медиите се влошава по целия свят, сочи годишният доклад на неправителствената организация
Две трети от всички убити журналисти са в в зоните на въоръжени конфликти като Сирия и Афганистан.
Черната статистика през 2015 г. беше по-дълга, тъй като тогава загинаха общо 101 журналисти. Това обаче не е никак успокоително, тъй като по-малкият брой жертви е свързан с факта, че много от представителите на медиите се стараят да избягват опасни страни, като Сирия, Ирак, Либия, Йемен, Афганистан и Бурунди, заради което се забелязва сериозно информационно затъмнение в медиите по темите, свързани с тях, отбелязва още докладът.
Президентът Карзай нареди разследване на стрелбата срещу журналистките от АП
Германката Аня Нийдрингхаус и канадката Кати Ганън бяха простреляни от полицай, като Нийдрингхаус загина на място
Това, че повечето от загиналите са били убити умишлено, говори не само за тревожното равнище на насилието, насочено пряко срещу журналистите, но и свидетелства за провала на международните инициативи за защита на медийните работници, подчертават от „Репортери без граници”.
Организацията дава и обобщена статистика, която сочи, че за последните 10 години в световен мащаб са убити най-малко 780 журналисти.


description: Очаква се преговорите да започнат още през март догодина

title: Британският парламент подкрепи с мнозинство планът за излизане от ЕС

maintext:
Долната камара на британския парламент подкрепи с голямо мнозинство плана на правителството да започне преговорите по излизането на страната от Европейския съюз до края на март догодина, предаде Ройтерс.
461 членове на Камарата на общините гласуваха в подкрепа на политиката на кабинета на премиера Тереза Мей по Брекзита, а 89 - против.
По-рано основната опозиционна сила, Лейбъристката партия, внесе проекторезолюция, призоваваща консервативния кабинет да обясни своя план по излизането от ЕС преди да задейства Член 50 от Лисабонския договор и да постави официално началото на процеса.
Британското правителство се съгласи да се съобрази с резолюцията. То обаче поиска в замяна депутатите да приемат резултатите от произведения през юни референдум, на който британците се обявиха за излизане на страната от Европейския съюз, и да подкрепят предвидения от него график на преговорите по Брекзита.


description: Според него Румен Радев е сгрешил още с първия си ход

title: Стефан Софиянски: Новият президент се крие, старият протака

maintext:
„Новият президент се крие, старият протака”. Така бившият служебен премиер и бивш кмет на София Стефан Софиянски оцени ситуацията около съставянето на служебен кабинет след оставката на второто правителство на Бойко Борисов.
Първият ход на новоизбрания президент Румен Радев, това, че не взе активно участие в преговорите за съставяне на служебния кабинет, беше изключително грешен, заяви Софиянски в студиото на „Тази сутрин”.
Ще има ли ново правителство в рамките на сегашния парламент? (ОБЗОР)
Премиерът в оставка Бойко Борисов не отрече възможността ГЕРБ да подкрепи кабинет, излъчен с мандата на друга политическа сила
Той сравни Радев с встъпилия в длъжност през 1997 г., Петър Стоянов, който по думите му „беше всеки ден сред хората и коментираше”.
„За три седмици при тогавашната тежка ситуация на инфлация и безредици по улиците той тушира напрежението”, отбеляза Софиянски и коментира, че Румен Радев трябва да бъде активен и да покаже, че е готов за новия си пост.
Според бившия служебен премиер има неоправдано забавяне при връчването на мандатите за нов кабинет, което според него издава „скрити договорки, които няма да са в интерес на обществото”.
Това заяви вчера и новоизбраният вицепрезидент Илияна Йотова в студиото на „Тази сутрин”, като коментира, че България в момента се намира в парадоксалната ситуация да има правителство в оставка и парламент, който може единствено да приеме бюджета и нищо повече.
При този начин на поведение на Плевнелив и Радев е много възможно България да има две служебни правителства, твърди Софиянски.
„Ако Плевнелиев даде третия мандат на Реформаторския блок, тяхното служебно правителство ще бъде реплика на сегашното”, коментира още той. В случай, че го връчи на депутатите от Патриотичния фронт пък, то това би означавало, че се търси безпристрастие.
Реформаторите – най-логичният избор за трети мандат (ОБЗОР)
Към момента те нямат решение дали да приемат и са на позицията, че ГЕРБ носят отговорността да направят правителство. Според социолозите вървим към предсрочни избори през пролетта
„Днешният обществен и политически елит е изчерпан напълно и бих препоръчал на избирателя, когато гласува следващия път, да запомни тези 240 имена, които са в парламента, и да не гласува за тях повече”, призова Софиянски.
Вижте във видеото какво коментира Стефан Софиянски по темата за мажоритарния вот:


description: Планинската спасителна служба ще предостави данни и за своята готовност за зимния сезон

title: ПСС обяснява как да сме подготвени за зимата в планината

maintext:
Планинската спасителна служба към Българския червен кръст ще представи днес готовността си за зимния сезон.
ПСС ще разясни опасностите в планината, основните правила за поведение по ски пистите и около тях. Ще бъдат припомнени всички възможности за връзка с Централния денонощен пост на ПСС и с нейните подразделения.
Ще се припомни и колко е полезно мобилното приложение в помощ на любителите на планината.
Предстои да бъдат представени и промените в Закона за защита при бедствия. Те предвиждат мобилните оператори да предоставят данни за местоположението на лице, изпаднало в бедствена ситуация в планината, в рамките на 2 часа.


title: Грипна епидемия е обявена за Хасково и Харманли

maintext:
Здравите власти обявиха грипна епидемия за градовете Хасково и Харманли. Тя е в сила от утре до 4 януари, съобщи на брифинг директорът на РЗИ - Хасково д-р Соня Димитрова.
Случаите на заболели в двете населени места са скочили през последните няколко дни на над 310 на 10 000 жители, поясни д-р Димитрова. Повишаване на заболеваемостта има и в Димитровград, но засега там няма да бъде обявявана епидемия.
Съгласно заповедта на РЗИ се спират профилактичните прегледи, имунизациите, женските и детските консултации, и плановите операции. Инспекцията препоръчва още да се избягва струпването на големи групи хора на едно място.
Грипна епидемия беше обявена в Перник, а Пловдив и Хасково са в готовност за това.
Грипът – как да го познаете и какви мерки да вземете
Податливи на грипа са всички, каза пред bTV общопрактикуващият лекар д-р Гергана Николова
Пред bTV общопрактикуващият лекар д-р Гергана Николова разказа, че върлуващият вирус се характеризира с висока температура, болка в мускулите и ставите, силна хрема, суха кашлица, болка в гърлото.


description: Той може да бъде обвинен в опит за убийство

title: Задържаха охранителя, ранил с нож младеж в столичен мол

maintext:
Задържаха охранителя, който вчера рани с нож 19-годишен младеж в столичен мол. Той ще остане в ареста 24 часа и може да бъде обвинен в опит за убийство.
Животът на пострадалия младеж е извън опасност. След операция той се възстановява в "Пирогов".
Инцидентът станал след спречкване заради съмнение за кражба на дреха.
Очевидци разказаха, че са видели как охранителят е намушкал Робърт с остър предмет.
Охранителят не е назначен от мола, а от магазина, в който стана инцидентът.


description: Размяната на автомобили между ведомствата е честа практика, каза вицепремиерът в оставка Румяна Бъчварова пред bTV по скандала с дарените на НСО джипове

title: ГЕРБ не би подкрепила кабинет с мандат на Реформаторите

maintext:
ГЕРБ не би подкрепила правителство с мандат на Реформаторския блок в рамките на този парламент. Това стана ясно от думите на вицепремиера и министър на вътрешните работи в оставка Румяна Бъчварова.
Не е редно най-голямата политическа сила да подкрепи една значително по-малка, каза Бъчварова в предаването „Тази неделя” по bTV, след като стана ясно, че президентът Росен Плевнелиев най-вероятно ще връчи третия мандат на РБ.
„След изборите пластовете се разместиха. РБ не съществува в този вид, в който влезе в управлението. Най-правилното решение е да отидем на нови избори”, подчерта вицепремиерът в оставка.
Дори с всички останали гласове на РБ не може да има стабилно мнозинство, изтъкна Бъчварова.
За отказа на ГЕРБ да подкрепи мандат на Патриотите тя заяви, че има различия в политиките.
„Не можеш да направиш кабинет с министри под наем, трябва да имаш собствени кадри. Не може и едни хора, които са се справяли в рамките на една концепция добре, да ги накараш да работят по друга концепция”, каза тя.
По думите й при нови избори има възможност да се представят нови концепции и да се появят нови политически субекти. „Фактът, че отиваме на избори, показва, че не се страхуваме от това”, отбеляза вицепремиерът в оставка.
Според нея след избори политическото представителство ще бъде по-добро от това в момента. И ще отразява актуалните обществени нагласи. Тогава ресурсът за управление и реформи ще са по-сериозни и стабилни, смята Бъчварова.
Според нея не е възможен коалиционен кабинет между ГЕРБ и БСП, като припомни, че премиерът в оставка Бойко Борисов е казал ясно, че няма възможност за коалиция и с ДПС.
Бъчварова коментира и разследването на журналиста на bTV Мария Цънцарова, свързано с това, че три държавни горски стопанска даряват луксозните джипове, които си купиха, за да возят богати ловджии, на НСО.
Премиерът: Ще поръчвам в Москва една бронирана „Лада Нива” и ще се возя на нея
Коментарът му е в отговор на разследването на bTV за луксозните джипове на държавните горски стопанства, предоставени на НСО
„Става въпрос за държавен ресурс, от кого ще бъде използван той в държавата е въпрос на преценка доколко е необходим на едно или друго място”, отбеляза Бъчварова. Тя беше категорична, че в случая нарушения няма.
„На горските стопанска пожарната е дала 9 пожарни автомобила. Ако едно министерство разполага с определен ресурс и не може да използва, го дава на друго ведомство, което може”, изтъкна Бъчварова.
Според нея дори е в интерес на данъкоплатците, ако някъде има скъпи коли, а те не се използват пълноценно, да се предоставят на ведомство, което може по-пълноценно да ги ползва, и тогава няма да има нужда да се купуват нови автомобили.
По думите й размяната на автомобили между ведомствата е честа практика.
Според нея няма 100% гаранция, че размириците в лагера в Харманли няма да се повторят, но има готовност да се предприемат необходимите мерки. Сред подклаждалите бунта в Харманли има едно лице, заподозряно за подготовка на терористична дейност, стана ясно от думите на Бъчварова.
Подозренията са на базата на предишната му биография и санкции, които са наложени в друга държава, каза тя. Лицето отговаря на рисков профил. Това не доказва, че той е терорист, но действаме по съответната процедура, за да можем да гарантираме по-голяма сигурност, посочи Румяна Бъчварова.
В момента мигрантският натиск е отслабнал, заяви тя, като допълни, че профилът на мигрантите се променя.
Опитвахме се да създадем разнообразие на места, на които да разположим мигрантите от Афганистан, които са по-агресивни. Бяхме спряни от кампанията, която някои партии проведоха, включително и депутати. Не ни дадоха възможност да го направим, отбеляза Бъчварова.
Според нея няма алтернатива на досегашната поитика в тази сфера, която да е достатъчно човечна и съобразена с общата европейска политика и ценностите.


description: Днес магистратите трябва да се запознаят с клипа му от социалните мрежи

title: В Бургас продължава делото срещу Перата

maintext:
В Районния съд в Бургас продължава делото срещу Петър Низамов – Перата. То е първото у нас за незаконен граждански арест на нелегални мигранти.
В началото на април близо до турската граница бяха задържани и вързани няколко афганистанските граждани, а Перата се похвали с деянието си в социалните мрежи.
Започна делото срещу Петър Низамов – Перата, първото за „лов” на бежанци
Той обаче определи процеса като „ирония” и се закани, че след него се връща в Харманли
Магистратите днес гледат клипа със завързването на тримата афганистанци. Според показанията на таен свидетел Низамов е ритал един от мигрантите.
„Това не е Перата, не можеш да снимаш с телефон и едновременно с това да връзваш. Това за мен са несъществени подробности, тъй като реално погледнато връзването на престъпници не е престъпление съгласно българския закон”, настоява Иван Стоянов, защитникът Низамов.
„Разчитам на обективност от съда, но не и от медиите, защото засега не я получавам, затова не искам да разговарям с вас”, бяха думите пък на самия Низамов.


description: Президентът Барак Обама е разпоредил задълбочено разследване по случая

title: ЦРУ: Русия е имала за цел да помогне на Доналд Тръмп да спечели изборите в САЩ

maintext:
Русия е имала за цел да помогне на Доналд Тръмп да спечели президентските избори в съединените щати миналия месец, смята ЦРУ. Това пише в. „Уошингтън пост”, като се позовава на засекретен аналитичен доклад на ЦРУ и на свои източници.
В документа пише, че „по оценка на разузнавателната общност целта на Русия е била да помогне на един кандидат за сметка на друг”.
Американските спецслужби са установили самоличността на „свързани с руското правителство” хора, които предоставили на разобличения сайт „Уикилийкс” хиляди имейли, с които са се сдобили, след като хакнали сървърите на Националния комитет на Демократическата партия и електронната поща на председателя на предизборния щаб на Хилари Клинтън.
Тези лица били известни на американското разузнаване и били „част от една по-широка операция на Русия за повишаване на престижа на Тръмп и понижаване на шансовете на Хилари Клинтън”.
Според изданието ЦРУ споделили анализа си с ключови сенатори, като за разузнавателната агенция било „съвършено ясно”, че избирането на Тръмп за президент е било цел на Русия.
Барак Обама е разпоредил задълбочено разследване на кибератаките, извършени по време на кампанията за президентските избори, съобщи говорителят на Белия дом Ерик Шулц.
Говорителката на ЦРУ отказа да коментира публикацията.


description: По закон от Центъра за градска мобилност нямат право да се отърват от автомобилите и трябва да ги съхраняват завинаги

title: Собственици дължат хиляди левове за престоя на колите си на наказателен паркинг

maintext:
Собственици на автомобили дължат хиляди левове на Центъра за градска мобилност заради престоя на своите коли в наказателния паркинг.
Стари коли и изгнили ламарини - така изглежда наказателният паркинг в столичния квартал „Дружба”. Тези коли са преместени там заради нарушение, а собствениците им се таксуват с по 2 лева на час.
Към момента имаме 242 автомобила, заяви Румяна Милова от дирекция „Паркиране и мобилност” на Центъра за градска мобилност.
В случай, че някой от собствениците има желание да си вземе автомобила, може да отиде на специализирания паркинг в ЦГМ и срещу заплащане си го получава.
Една от колите е на наказателен паркинг от 2008 година. Собственикът й може да си я прибере по всяко време, като заплати таксата от 51 000 лева. Това обаче надали ще се случи.
Собствениците се издирват в период от около един месец.
В наказателния паркинг освен стари и изпотрошени автомобили, има и такива, които са от най-висок клас.
„Има случаи, в които се оказва, че те са били в чужбина доста време. След това като са се върнали, са установили, че автомобилът им липсва. Той тогава вече е натрупал сериозна сума”, обясни Милова.
Такъв е случаят на Борислав. Когато се връща от бригада, разбира, че колата му е закарана в наказателен паркинг. Наложило му се е да плати около 800 лева.
„Платихме ги. Самата кола не струваше и 500 лева, но няма как. Много бих искал да им я оставя, въобще да не се занимавам, да им я препиша, но това не знам как става и не знам дали е възможно. Иначе с удоволствие им я оставях и въобще да не ме занимават”, обяснява той.
От Центъра за градска мобилност добавят, че законът не им дава право да се отърват от автомобилите. На практика те трябва да ги съхраняват завинаги.


description: Някои от тях са толкова мащабни, че дори са записани в „Световните рекорди на Гинес“

title: Най-впечатляващите и скъпи светлинни шоу спектакли по света (ВИДЕО)

maintext:
Коледните и Новогодишните празници навсякъде по света традиционно вървят с пищни пиротехнически спектакли. Някои от тях са толкова мащабни и скъпи, че дори са записани в „Световните рекорди на Гинес“.
Ето някои от тях:
Кувейт
Над 77 хил. фойерверки озариха небето над Кувейт на 11 ноември 2012 г. по случай 50-годишнината от приемането на конституцията.
Когато през 1962 г. тогавашният емир шейх Абдула ас Сале ас Сабах обнародва документа, Кувейт става първата арабска страна, сдобила се с конституция и парламент.
Внушителното шоу продължи цял час и струва фантастичните 15 млн. долара.
Именно този мегаспектакъл с лазери и пиротехника е регистриран в „Световните рекорди на Гинес“.
Дубай
Новата 2014 г. настъпи най-красиво в Обединените Арабски Емирства. За една секунда в небето бяха изстреляни над 1300 фойерверки, а в рамките на шестте минути на спектакъла бяха пуснати рекордните 480 хил. заряда.
Норвегия
Няколко месеца по-късно малкото норвежкото градче Согне успя да подобри рекорда, поставен в Дубай. Взривени бяха 530 хил. фойерверки, т.е. 10 кг барут в секунда.
Великобритания
Новогодишната заря в Лондон привлича десетки, дори стотици хиляди туристи всяка година. Преди две години тогавашният кмет Борис Джонсън обяви, че шоуто в сърцето на града ще може да бъде гледано само срещу предварително закупени билети, за да ограничи напливът от хора.
Вижте и най-впечатляващите и скъпи светлинни шоу спектакли по света, станали част от Световните рекорди на Гинес:
В рубриката „Чети етикета“ специалист пиротехник показа как да се борави безопасно с фойерверки и пиротехника.


description: Причината за смъртта му засега не се съобщава

title: Почина Джон Глен - първият американски астронавт, излязъл в орбитата на Земята

maintext:
Джон Глен, първият американски астронавт, излязъл в орбитата на Земята, и дългогодишен сенатор, почина днес на 95-годишна възраст, предадоха световните агенции.
Той е починал близо седмица, след като бе приет в болница в Кълъмбъс, щата Охайо, като причината за смъртта му не се съобщава.
Авиационната кариера на Глен започва през 1942 година, когато се присъединява към военноморските сили и става пилот. На 20 февруари 1962 г. той извършва историческия си полет, при който излиза в орбита с апарата "Меркурий-Атлас 6". Глен, който е сам в космическия кораб, обикаля три пъти Земята за близо пет часа. Тогава той е 40-годишен и е едва третият американец в Космоса.
Преди през 1959 г. да се присъедини към НАСА, е участвал във Втората световна война и в Корейската война. След това е избран за един от първата група американски астронавти, той е най-възрастният от седмината, но умира последен.
Глен печели място в Сената на САЩ през 1974 г. като представител от Демократическата партия на щата Охайо и остава в законодателния орган пет последователни мандата. През 1984 г. се включва в кандидат-президентската надпревара, но не успява да спечели номинацията на партията.
През 1998 година, само година преди да се оттегли от политиката, 77-годишният Глен отново полита в Космоса - със совалката "Дискавъри" - и става най-възрастният астронавт.


title: Пожар горя в столична автокъща

maintext:
Пожар избухна в столична автокъща тази вечер. Все още няма официална информация дали става дума за умишлен палеж. Сигнал за инцидента ни подадоха зрители на bTV в "Аз, репортерът".
Автокъщата "Марио М5" е в столичния район "Люлин 7". Сигналът за опожарени автомобили е подаден малко преди 21 ч. На мястото веднага са се отзовали пожарникари, които бързо са овладели пламъците, коментираха очевидци.
Изгорели са няколко автомобила, поне десетина имат щети от огъня. Колите са предимно съветско производство и от бившите соц-страни. Няма данни за пострадали хора при инцидента, полицията извършва оглед на местопроизшествието.


description: Шофьорът казва, че му е прилошало, успял е да излезе от автомобила и да се спаси

title: Кола падна в река Русенски Лом

maintext:
Кола падна в река Русенски Лом. Шофьорът е успял да излезе от автомобила и да се спаси. По думите на водача внезапно му е прилошало и няма спомен как се е озовал във водата.
Инцидентът е станал в квартал „Долапите“ в района на дерето на реката.
50-годишният Росен е карал жената и детето на свой приятел. След като ги е оставил у дома, прави маневра да обърне, но му прилошава. Губи контрол над автомобила и пада в реката.
На място са изпратени екипи на Гражданска защита, за да огледат терена. Тъй като мястото е стръмно, колата трябва да се извади със специализирана техника и водолаз.
Това вероятно ще стане след седмица, тъй като екипите са ангажирани с бедствието в Хитрино.


title: Ген. Кирчо Киров: В огромния бежански поток са инфилтрирани хора, готови за атентат

maintext:
В огромния бежански поток у нас със сигурност има инфилтрирани хора, готови за атентат. Това заяви ген Кирчно Киров, бивш шеф на разузнаването. По думите му с нападенията в Берлин и Анкара се създава впечатление за всеобхватна акция на терористите. Той заяви, че не бива да се забравя, че един от новоизбраните ръководители на "Ислямска държава" е отправил обръщение към структурите да се убива по всички възможни начини.
Броят на жертвите на нападението в Берлин вече е 12
48 души са ранени, като голяма част от тях са в тежко състояние
Според него България не бива и не може да се изживява като остров на спокойствието и без съмнение има хора с подобни намерения и тук.
Горан Симеонов, ръководител на асоциацията на разузнавачите от запаса, заяви, че убийството в Анкара е естествено продължение на битката на Ердоган с гюленистите. Всичко е насочено срещу нормализацията на руско-турските отношения и обществото е дълбоко разделено. „Не може да няма ответна реакция на хилядите хора, лишени от обществения живот в Турция”, каза той.
Шестима задържани след убийството на руския посланик в Турция (ОБНОВЕНА)
Международната общност заклейми показното убийство на дипломата
Киров подкрепи тезата, че се цели разкол в коалицията Русия-Турция-Иран и провал в усилията на умиротворяване в Сирия.
Симеонов добави, че след като „Ислямска държава” губи битката в Ирак е изнася войната в Европа. Според него може да се очаква подобни нападения да се случат по празниците.
Повече от мнението на експертите вижте във видеото.


description: Етнографският музей към БАН събира пари за модерен образователен център

title: Деца се запознават с българските традиции, докато играят

maintext:
С дарителска кампания Етнографският музей към Българската академия на науките се опитва да събере средства за изграждането на модерен образователен център.
Идеята е да се създаде място, на което децата да учат забавлявайки се.
Залите на музея често са пълни с деца на всякаква възраст. Всички с интерес се включват в ателиетата, за да научат например как се правят сурвачки или да похапнат от пуканките и гевречетата за украса.
В 110-годишния музей има над 50 хиляди експоната, а хората, които работят там и учените от етнографския институт могат да научат децата на много неща. Кампанията по събирането на средствата за образователния център е наречена "Опознай традициите, за да обикнеш народа си".
„Децата вече са много по-чувствителни, много по-гъвкави, много по-динамични. Те имат нужда от това да пипнат, да научат, да разберат, да попеят, да поиграят. Да се включат в нещата. А нашата традиционна култура за щастие предлага тези възможности”, обясни доц. д-р Веселка Тончева.
За създаването на образователния център са нужни 100 000 лв. Ще бъде оборудван с грънчарско колело, както и с пещ за хляб.
„Изключително важно е, че в този образователен център децата ще могат да се забавляват и по този начин да научават информацията за нашата традиционна култура, за онова, което ни отличава, което ни определя именно като българи”, каза д-р Иглика Мишкова.
Можете да подкрепите създаването на образователен център към етнографския музей като изпратите смс с текст "DMS Музей" на номер 17 777.


description: Моше Кацав излежа пет години от 7-годишната си присъда за сексуални престъпления

title: Освобождават предсрочно от затвора бившия израелски президент

maintext:
Бившият израелски президент на Моше Кацав ще бъде освободен предсрочно от затвора, съобщи Асошиейтед прес.
През 2011 г. той беше осъден на седем години затвор по обвинение в сексуални престъпления.
Комисията по помилванията е одобрила молбата за предсрочно освобождаване на Кацав, след като досега два пъти я отхвърляше. Адвокатът на бившия президент каза, че той избухнал в сълзи, когато чул новината.
Кацав подаде оставка през юни 2007 г., след като беше обвинен в изнасилване и сексуален тормоз.


description: Едната е на интермодалния терминал в Пловдив, а другата за тол системата

title: БСП поиска спиране на две обществени поръчки

maintext:
Незабавно спиране на процедурата за отдаване на концесия на интермодален терминал в Пловдив, включващ бензиностанция, автомивка, складове, коловози и рампи, поискаха от БСП на брифинг в парламента. От партията настояват и за спиране на обществената поръчка за въвеждане на тол система в България.
Социалистите заявиха, че интермодалният терминал е изграден от Националната компания "Железопътна инфраструктура" (НКЖИ), като инвестицията е на стойност 10 млн. лева, но вместо държавната компания да го експлоатира и да печели, правителството решава да го даде на концесия срещу 4000 лева на месец. "Образно казано, това е колкото за една будка за вестници на "Витошка", коментира депутатът Драгомир Стойнев.
От БСП изразиха съмнения, че терминалът ще се даде на голяма транспортна фирма от Пловдив и то за 27 години напред. Процедурата да се спре, защото това е ограбване на българските граждани, призова Стойнев.
В контекста на призива на министър-председателя да бъдат спрени всички обществени поръчки, ще му припомня за още една, стартирала през април-май, а именно поръчката за въвеждане на тол система в България, коментира Георги Свиленски. Социалистите поискаха да бъде спряна, защото е несправедлива.
Тази процедура предвижда таксуване на 85% от пътната инфраструктура в България, посочи Свиленски. "Няма такава държава в Европа, в която 85% от пътната инфраструктура да се таксува с тол система, във всички европейски държави това таксуване е в рамките между 1 и 3 на сто, а другата пътна инфраструктура се таксува на винетен принцип", отбеляза той.
Свиленски обясни, че това, което се предлага в момента, е таксуване на магистрали, скоростни пътища, първи, втори и трети клас пътна мрежа. Това, което правят в Европа, е таксуване само на магистрали и скоростни пътища, а първи, втори и трети клас пътна мрежа - винетна система, добави той.


description: Местният доставчик има близо 7,5 млн. лв задължения

title: "Булгаргаз" няма да остави Сливен без газ

maintext:
Фирмата "Булгаргаз" отменя плануваното спиране на доставките на природен газ за "Газтрейд Сливен" ЕООД, предаде БТА, като се позова на писмо от дружеството до кмета Стефан Радев, съобщиха от пресцентъра на общината.
Банката "Инвестбанк", която е основен кредитор на доставчика в Сливен, поема конкретен ангажимент по погасяване на текущите задължения на "Газтрейд" за доставен природен газ, се посочва още в писмото.
От "Булгаргаз" предупредиха в началото на месеца, че ще преустановят доставките към сливенската фирма заради неразплатени задължения в размер на близо 7,5 милиона лева. От газовото дружество настояха на първо време да бъдат изплатени 800 000 лева, натрупани през последните месеци.
В Сливен с газ се отопляват четири общински обекти, сред които ясли, детска градина и социален патронаж.


description: ЕК ще публикува поредния си доклад за изпълнението на споразумението за реадмисия

title: Брюксел отговаря днес може ли да паднат визите за турските граждани

maintext:
Брюксел ще отговори днес може ли да паднат визите за турските граждани и ако да, кога ще се случи това.
Европейската комисия ще публикува поредния си доклад за изпълнението на споразумението за реадмисия с Турция за връщане на мигрантите.
Договорът предвижда връщане в Турция на всички мигранти, пристигнали незаконно в ЕС от гръцките острови.
Кабинетът утвърди протокола с Турция по споразумението за реадмисия
С него се определят конкретните изисквания, условия и процедури за прилагане на реадмисионното споразумение в двустранните отношения между България и Турция
В замяна на това до края на тази година турските граждани трябва да получат право да пътуват без визи в ЕС.
Очаква се в доклада да бъде отчетено, че спогодбата работи, но реадмисиите са малко. От април до ноември от Гърция в Турция са върнати само около 700 нелегални мигранти.
Евролидерите и Турция постигнаха споразумение за мигрантите
От 20 март всички нелегални, които пристигат в Гърция от Турция, ще бъдат връщани
Анкара периодично заплашва да залее Европа с бежанци. Последният повод беше в края на ноември, когато Европейският парламент прие препоръчителна резолюция за замразяване на преговорите за присъединяване на Турция към Европейския съюз.


description: Повишени мерки за сигурност в столиците на континента

title: Атентатът в Берлин притесни цяла Западна Европа (ОБЗОР)

maintext:
Атаката с камион срещу коледен пазар в Берлин, при която загинаха 12 души, предизвика силни реакции из цяла Европа и особено във Франция, която през лятото преживя подобно нападение в Ница. Тогава десетки хора загубиха живота си.
Световните лидери осъдиха терористичния акт в Берлин и изразиха подкрепата си за Германия. "И тук, във Франция са дадени всички инструкции да се вземат необходимите мерки за обезопасяването на всички места, където се събират хора, особено на коледните базари.", заяви френският президент Франсоа Оланд.
"Нашите служби за сигурност и разузнавателните си служби полагат изключителни усилия, за да гарантират сигурността ни. Както многократно съм повтарял през годините, само в Лондон наблюдаваме хиляди хора през цялото време. Но не трябва да бъдем прекалено самоуверени”, каза първият дипломат на Великобритания Борис Джонсън. Освободиха пакистанеца, задържан за атентата в Берлин (ОБЗОР) Извършителят все още е на свобода
Новогодишните празненства и зарята в Брюксел в новогодишната нощ може да бъдат отменени след нападението в Берлин, съобщи общинската управа.
Кметът Иван Мейор уточни, че е направена ревизия на мерките за сигурност на коледните пазари и се били предприети "малки промени".
Въпреки инцидента в Берлин, европейските власти насърчават хората да излизат и да се забавляват по празниците. И все пак призовават за бдителност, тъй като заплахата от нови терористични актове остава висока.


description: От превозвача ще осигурят и допълнителни вагони за влаковете

title: БДЖ пуска предварителна продажба на билети за празниците

maintext:
БДЖ пуска предварителна продажба на билети за Коледните и Новогодишните празници за всички бързи влакове. Тя ще започне от 12 декември.
Обичайният срок за предварителната продажба е 5 дни, но железопътният превозвач удължава този срок, когато предстоят по-дълги празнични периоди.
Така хората могат да си планират предварително пътуванията, както да закупят билет и резервация за седящо място за предпочитания от тях влак в срок от 22 дни преди самото пътуване.
Предварителната продажба на билети и резервации за седящи места, която железопътният превозвач стартира, ще се извършва във всички железопътни гари и бюра в страната през периода от 12 декември 2016 г. до 2 януари 2017 г.
БДЖ ще осигури и допълнителни вагони за влаковете, които пътуват по основните направления в страната.


description: Полицията е отцепила района

title: Трима души са ранени при стрелба до ислямски център в Цюрих

maintext:
Трима души бяха ранени при стрелба близо до ислямски център в Цюрих днес, съобщи швейцарският в. "Блик", цитиран от Ройтерс. Полицията в Цюрих потвърди, че няколко души били ранени близо до центъра, но не посочи повече подробности.
Швейцарски медии съобщиха, че полицията е отцепила района. Според в. "20 минути" заподозреният за нападението е избягал.


description: Причина за действията им е липсата на информация за замърсяването на селото, водата и почвата

title: Хора от Хитрино блокираха главния път Шумен

maintext:
На седмия ден след трагедията в Хитрино търпението на евакуираните жители на селото се изчерпа и някои от тях излязоха на спонтанен протест, като блокираха за кратко главния път Шумен – Силистра край входа на селото.
Хората са недоволни от неяснотата колко време ще продължи акцията по обезопасяване на авариралите цистерни.
Те пожелаха да научат всичко за операцията по обезвреждане им и кога евакуацията ще бъде отменена, за да могат да се върнат по домовете си.
„Много бавно се случват нещата. Според нас крият нещо“, каза местен жител пред bTV.
Друг се оплака, че са осемчленно семейство, а от седмица живеят в една стая. Властите хем казват, че цистерните са празни, хем че са опасни, посочи той.
Началникът на пожарната гл. комисар Николай Николов опита да успокои хората и да обясни как протича работата на екипите: „Сутринта по план трябваше да изнесем три цистерни днес. Ако ни оставите на спокойствие, може и да са повече… Всички действия трябва да са много внимателни и премерени, защото най-малката грешка ще доведе да загинат хора долу, аз отговарям за живота и здравето на тези момчета“, каза той.
В Хитрино плашат с протести, искат да се върнат в домовете си (ОБНОВЕНА)
Още една от цистерните беше изтеглена, все още има изтичане на газ в района
Николов заяви, че общо в операцията са ангажирани 780 души и обеща своевременно да информира местните жители за свършената работа.
Недоволните обещаха да изчакат до понеделник. Тогава може би ще има отговор кога ще се приберат.
Вижте повече във видеото:
Днес бяха изтеглени две цистерни, с което общия брой на изведените от селото цистерни стана пет. Те се съхраняват на каменна кариера на около километър от Хитрино.
На брифинг на кризисния щаб министърът на транспорта в оставка Ивайло Московски каза, че това е безопасно място за съхранение. Цистерните ще останат там не повече от 15 дни. На площадката те биват обработени допълнително. Останала е минимална течна фракция във всяка от тях, след като газовата вече е изтеглена. Продължава обработването им с азот, така че да станат годни за по-дълго транспортиране.
Ще има улеснен и по-динамичен достъп до Хитрино, но за да могат хората да се върнат и да продължат нормалния си живот, е нужно да бъде възстановено на 100% електричество и канализация, което няма да стане, преди да бъде изведена и последната цистерна, каза още Московски.
Вижте повече във видеото: Експерти обясниха, че показателите на въздуха и водата са в нормите и редовно се правят замервания.
„В началото наистина имаше концентрация на въглерод и прахови частици, но сега всичко е в нормата“, увери директорът на РИОСВ – Шумен Евелина Шишманова.
До момента са събрани над милион и половина лева от есемеси и дарения по банков път, съобщиха от Българския червен кръст. Предстои разпределянето на средствата от Обществен съвет и предоставянето им според нуждите на всички пострадали.


description: Трябвало първо да се върне у нас и да стане обвиняем

title: СГП не иска да разпитва Цветан Василев дистанционно

maintext:
Софийската градска прокуратура остави без уважение молбата на защитата на банкера Цветан Василев той да бъде разпитан с видео връзка, съобщиха от държавното обвинение.
Прокурорите Иван Гешев и Антоанета Софрониева пишат, че разпоредбите за „дистанционен” разпит са свързани със случаите, когато на лице лично е предявено обвинение, а след това то е напуснало страната. При Василев ситуацията не е такава.
Освен това няма начин бившият собственик на КТБ да даде обяснения за фалита на банката от Белград, защото подобен разпит ще попречи за установяването на обективната истина по случая. Причината е, че Василев трябва да се запознае с множество документи, които имат отношение към обвинението за присвояване на 206 млн. лв от КТБ.
Цветан Василев готов да свидетелства от Белград за аферата "КТБ"
Прокуратурата веднъж вече отказа да проверява казаното от него
Прокурорите отново припомнят, че Цветан Василев не е дал валиден адрес и не е изявил желание да бъде разпитван в качеството на обвиняем.
„В заключение, продължаваме да считаме, че изложеното по-горе е известно както на обвиняемия Цветан Радоев Василев, така и на неговите защитници и с отправената по делото молба се цели не обвиняемият да реализира свои права по НПК и да постигне какъвто и да е наказателно процесуален ефект, а по-скоро медиен такъв”, пишат Гешев и Софрониева.
Това е второ подобно искане на банкера. Неговата защита входира молба с искане за разпит чрез видеовръзка в края на октомври 2014 г., но и тогава прокуратурата отказа.


description: Националисти и Мая Манолова на челните места в класацията

title: Лошите момчета и момичета на 43-ия парламент

maintext:
За две години от старта на Народното събрание над 30 народни представители са били санкционирани заради поведението си в зала.
Скандалите се превърнаха в ежедневие, често се стигаше до отнемане на думата и гонене на депутати. Днес на парламента му остават само шест работни дни. Но народните избраници помнят звездните си мигове. Най-често депутатите са санкционирани с отнемане на думата, а до това обикновено се стига след скандали в пленарната зала.
„Работата на депутата е да говори. пък на някой да не му харесва че казваме истината и се стига до отнемане на думата”, смята Димитър Байрактаров от Патриотичния фронт.
Георги Кадиев разказва: „Г-жа Цачева ме отстрани защото не говоря на правилния министър. аз заведох дело срещу нея и го загубих”.
Има и депутати като Снежана Дукова от ГЕРБ, които отричат да са наказвани, макар да ги има в справките на Народното събрание.
Кои обаче са рекордьорите по наложени санкции?
На първо място е Димитър Байрактаров от Патриотичния фронт със 7 наказания. Макар че вече отдавна не е депутат, втората почетна позиция е за омбудсмана Мая Манолова с 5 наказания. Сред "отличниците" са още Велизар Енчев (4), Илиян Тодоров (4), Магдалена Ташева (4) и Валентин Касабов (3).


description: Според Десислава Атанасова в парламента няма стабилно мнозинство

title: ГЕРБ няма да участват в правителство на РБ

maintext:
В рамките на това НС няма да участваме при съставянето на правителство с мандат на друга политическа партия. Това каза народният представител от ПГ на ГЕРБ Десислава Атанасова, след като вчера стана ясно, че Реформаторският блок последен ще се опита да сформира кабинет. Още тогава вицепремиерът Томислав Дончев коментира, че е силно скептичен, а президентът Росен Плевнелиев призна, че шансовете са малки.
По-рано днес обаче от Патриотичния фронт обявиха, че ще подкрепят дясното обединение.
Валери Симеонов: Ще подкрепим мандат на РБ
Според патриотите в парламента има необходимото мнозинство, за да се изпълнява подписаната преди две години
„Много е странно, че в момента колегите от ПФ и РБ изобщо говорят за мнозинства, тъй като през последните месеци стана ясно, че стабилно мнозинство няма“, посочи по този повод Десислава Атанасова. Според нея доказателство за това е поведението на коалиционните партньори около президентските избори и при приемането на бюджета.
„Ако за ГЕРБ съществуваше вероятност за устойчиво, работещо и стабилно правителство в рамките на 43-тото НС щяхме да го направим с мандата, връчен ни от президента, мандат на ПП ГЕРБ като най-голямата политическа партия“, заяви тя.
Десислава Атанасова посочи, че „политическата коректност” изисква ГЕРБ да се срещне с РБ, след като реформаторите получат мандата в понеделник, но от думите й стана ясно, че няма големи очаквания.


description: Ще видим каква ще е обстановката в страната и света, заяви президентът

title: Владимир Путин: Русия очаква подобряване на връзките със САЩ след избора на Тръмп

maintext:
Русия очаква подобряване на връзките със Съединените щати след избора на Доналд Тръмп. Това заяви Владимир Путин на традиционната си пресконференция в края на годината.
Руският президент каза още, че санкциите на Запада срещу Москва само пречат на съвместната борба с тероризма.
Путин за 12-и път се среща с журналисти и отговаря на техни въпроси. Пресконференцията днес продължи 4 часа. Руският държавен глава отговаря на въпроси от всякакво естество - от състоянието на националната икономика до отношенията с Украйна и Съединените щати. Путин даде и да се разбере, че догодина пак той ще отговаря на журналистическите въпроси.
А по отношение на изборите в Съединените щати той коментира, че никой освен руснаците не е вярвал, че Доналд Тръмп може да победи.
Руският президент заяви, че ще реши по-нататък дали да се кандидатира за нов шестгодишен мандат на изборите през 2018 г., предаде Асошиейтед прес. "Ще видим каква ще е обстановката в страната и света", каза Путин за това от какво ще зависи решението му.
Руският президент ръководи Русия от 2000 година. Той заемаше премиерския пост от 2008 г. до 2012 г. поради ограничение за броя на мандатите на даден държавен глава, но продължи да има водещата роля в управлението, а през 2012 г. се върна на най-високата длъжност в държавното ръководство.
Путин заяви още, че законните права на кюрдите в Ирак ще бъдат гарантирани, но Москва не възнамерява да се меси във вътрешноиракските процеси, предаде ТАСС.
"Що се отнася до въпросите на суверенитета, независимостта на едни или други части на дадена държава, то аз изхождам от гледната точка, че всички ще действаме в рамките на международното право. В крайна сметка правата на кюрдския народ, законните права, ще бъдат гарантирани", каза руският президент на голямата пресконференция.
"И досега поддържаме контакт и ще продължим и занапред да поддържаме контакт както с Багдад, така и с Ербил (столицата на кюрдската автономия в Ирак), но не възнамеряваме да се месим във вътрешноиракските процеси."
Путин заяви, че Русия винаги е имала много добри и специални отношения с кюрдския народ. "Кюрдският народ си има своя, много сложна съдба. Виждаме какво става в момента в Близкия изток. Мога да потвърдя и да констатирам, че кюрдските бойни подразделения в борбата с тероризма се държат много храбро и воюват много ефективно", каза той.


description: Работата започва в момента, в който бъдат преместени цистерните

title: Обществен съвет ще следи ремонтите в Хитрино

maintext:
Никакви злоупотреби няма да бъдат допуснати с парите, отпуснати за справяне с последиците от взрива в Хитрино. Това обявиха на брифинг премиерът в оставка Бойко Борисов и кметът Нуредин Исмаил. Жителите на селото ще гласуват обществен съвет, който ще следи разходите по ремонтите на домове и инфраструктура.
Кранове, площадки и гондоли са готови за преместването на авариралите цистерни. След тях в града влизат строителите и повредените къщи ще бъдат отремонтирани в рамките на ден-ден и половина, обяви Борисов. „Строителите с архитекти и конструктор ще седнат с Бай Мюмюн, Ахмед, собственик”, картинно обясни той и допълни, че разрушените домове ще бъдат възстановени напролет, защото в момента не може да се строи.
Според него хората в Хитрино сами разбират последното, защото половината също са заети в строителството. От вицепремиера Румяна Бъчварова Борисов е разбрал, че има готовност за фургони, които може да бъдат разположени както в имотите на хората, така и на отделна площадка. Как се справя лекарят на Хитрино – необичайни мерки в необичайна ситуация Пиша рецепти „на юнашко доверие“, признава тя
Той посочи, че днес следобед ще се срещне с главния прокурор Сотир Цацаров, който е дошъл в Шумен, за да се запознае с материалите по разследването. Той трябва да вземе решението кога разследващите на място са събрали достатъчно данни за жп катастрофата и дерайлиралите вагони могат да бъдат преместени.
Борисов обяви, че една цистерна все още пропуска, като пожарникари я охлаждат, а друга е запушена. Полицаите, пожарникарите и останалите длъжностни лица, работили в Хитрино след взрива ще бъдат наградени.


description: Петима души все още не са идентифицирани

title: Ради Найденов: Към момента няма информация за пострадали българи в Берлин

maintext:
Към момента няма информация за пострадали в Берлин български граждани при инцидента, при който камион се вряза в коледния базар. Това съобщи за bTV посланикът ни в Германия Ради Найденов. Идентифицирани са 7 от жертвите, полският гражданин, който е бил шофьорът на тира, и шест германски граждани. Самоличността на пет човека все още не е установена.
Посланикът препоръча на българите в Германия да бъдат внимателни и да се съобразяват със съветите на германските власти. Той призова хората да продължат обичайния си начин на живот, да покажат сила и солидарност. Там, където има събрани повече хора, има и повече рискове, допълни Ради Найденов.
Въпросителните в Берлин тази сутрин продължават да са много.
Снощи бе освободен 23-годишният пакистанец, за когото се твърдеше, че е извършител на атентата. Прокуратурата в Карлсруе прецени, че няма достатъчно доказателства, които да го уличават. Не са намерени следи от барут по ръцете му, тъй като в кабината на камиона е имало и стрелба. Полският гражданин е бил застрелян.
В. „Билд” съобщава, че полският гражданин най-вероятно се е опитвал да предотврати атентата. Предполага се, че е имало борба между извършителя и него. Говори се за прорезни рани и за прострелване след това. Разследващите не дават повече информация за това.
В Берлин има засилени мерки за сигурност на големите обществени места, в градския транспорт и летищата.
Следователите досега са събрали над 500 доказателства. Призовани са гражданите да качват на определено място в интернет снимки или видеокадри, които имат от драматичните часове в понеделник.
Днес ще се проведе важна футболна среща на която ще има засилени мерки за сигурност.
Германците се връщат към нормалния си начин на живот, въпреки че свещите пред църквата цяла вечер не изгаснаха.


title: Националният балет на Испания за първи път ще гостува в България

maintext:
Националният балет на Испания ще направи своето първо турне в България.
Най-престижната танцова формация от страната на фламенкото ще гостува в София, Русе и Варна през юни догодина.
Националният испански балет ще представи 4 спиращи дъха постановки в един спектакъл. Най-популярната сред тях е „Болеро" на Равел.
В България 40-те звездни танцьори ще гастролират под акомпанимента на десетки кастанети и ритмичните удари на испанските фламенко токове.
Почти четири деситилетия танцовата формация е музикалната емблема на Иберийския полуостров и популяризира прочутия танц фламенко под закрилата на ЮНЕСКО.


description: Най-известната бивша затворничка от украинския конфликт беше изгонена от партията си

title: Юлия Тимошенко изгони Надя Савченко

maintext:
Най-известната затворничка от украинския конфликт – Надя Савченко, отново е в центъра на скандал. Бившият военен пилот, станала депутат, беше отстранена от партията си, съобщи днес държавната информационна агенция Укринформ, цитирана от ДПА.
Савченко беше освободена от руски затвор по-рано тази година и бе избрана за депутат в украинския парламент – Върховната рада.
Надя Савченко: Ще стана президент, ако ме искат украинците
Тя допълни, че най-много би желала да се върне на работата си като военен пилот
Партия „Баткившчина“, чийто лидер е бившият украински премиер Юлия Тимошенко, е взела решение да изгони Савченко заради опитите ѝ да преговаря с бунтовнически групи в Източна Украйна, заяви на пресконференция Тимошенко.
„Ние в „Баткившчина“ винаги сме поддържали и ще продължим да поддържаме позицията, че не може да се водят преговори с терористи. Те са престъпници и трябва да отговарят за делата си пред закона“, заяви водачката на формацията.
Надежда Савченко: Готова съм отново да се жертвам за Украйна
Тя беше осъдена на 22 години затвор за предполагаемата ѝ роля в убийството на двама руски журналисти
Партията не е предприела процедура за лишаване на Савченко от депутатски мандат и сега тя е със статут на независима, уточни Тимошенко.
В последните седмици Савченко, която прекара близо две години в руски затвор, се е срещала за мирни преговори с представители на двете основни подкрепяни от Русия сепаратистки групировки в Източна Украйна.


description: Причината – претоварени международни летища

title: „Български пощи” спряха доставките за САЩ и Китай

maintext:
„Български пощи” временно спряха да приемат куриерски пратки за Съединените щати, Китай (без Хонконг) и Южна Корея.
Това става ясно от съобщение на сайта на компанията.
Като причина от там посочват претовареността на някои международни летища заради празниците, както и предстояща стачка в „Луфтханза”.
От „Български пощи” не уточняват кога доставките ще бъдат подновени и предупреждават, че вероятно забавянето ще продължи и през следващите дни.


description: Не е регистрирана конкретна заплаха за територията нашата страна, увери той

title: Георги Костов: МВР взе необходимите мерки след нападението в Берлин

maintext:
След нападението с камион над коледен базар в Берлин, убийството на руския посланик в Турция и стрелбата до ислямски център в Цюрих Министерството на вътрешните работи (МВР) е взело необходимите мерки за сигурност, увери главният му секретар Георги Костов.
„Имаме засилено полицейското присъствие по всички зони на критичната инфраструктура. Днес ще има заседание на консултативната група по плана за противодействие на терористични актове и всички необходими мерки ще бъдат взети“, каза той.
„Към момента можем да кажем, че като част от ЕС няма как да не вземем мерки в контекста на изострения потенциален терористичен риск. Има опасност за всяка държава, но конкретна заплаха за територията нашата страна нямаме регистрирана“, добави Костов.
Същевременно кметът на София Йорданка Фандъкова обяви, че иска от СДВР още по-засилено полицейско присъствие в зони, където се събират много хора.


description: Това ново разпологане на военна техника се осъществява в момент, когато турските сили затягат обръча около град Ал Баб

title: Турция разположи още танкове и артилерия по границата си със Сирия

maintext:
Турция разположи днес още танкове и оръдия по границата си със Сирия, съобщава АФП. Няколко танка, военни транспортни машини и най-малко 10 артилерийски оръдия бяха разположени в Огузели и Каркамъш в Югоизточна Турция, на границата със Сирия, съобщи Анадолската агенция.
Това ново разпологане на военна техника се осъществява в момент, когато турските сили, участващи в операция в Северна Сирия, затягат обръча около град Ал Баб - крепост на "Ислямска държава". Сирийските бунтовници, подкрепяни от турската армия, се опитват да отвоюват града от джихадистите с цената на тежки загуби.
Шестнайсет турски войници бяха убити при сраженията в сряда.
Турската армия обяви, че е убила "12 терористи от ИД" днес в същия район. Тези данни не могат да бъдат проверени от независим източник, отбелязва АФП.
Турският президент Реджеп Тайип Ердоган увери вчера, че офанзивата срещу Ал Баб е почти завършена. Той повтори, че турските сили ще се насочат след това към град Манбидж, на изток, където се намират кюрдските милиции, подкрепяни от Вашингтон в борбата срещу ИД. Град Каркамъш е разположен на около 40 километра от Манбидж.
Подкрепата на САЩ за кюрдските милиции в Сирия - Сили за защита на народа, предизвика гнева на Анкара, която разглежда тези сили като терористична организация, свързана с Кюрдската работническа партия /ПКК/.
Турция обяви, че ще откаже до подкрепи офанзива срещу Ракка - крепост на ИД в Сирия, ако в офанзивата участват кюрдските милиции.
Този въпрос ще бъде обсъден с администрацията на Тръмп, след като новоизбраният американски президент встъпи в длъжност през януари, посочи вчера Ердоган.
Турция предприе на 24 август операция "Ефратски щит", целяща да прочисти района на границата от бойци на "Ислямска държава" и от сирийските кюрдски милиции Сили за защита на народа.


description: Това е един от най-тежките авиоинциденти в историята ни, след който цялата страна е в траур

title: Днес се навършват 45 години от самолетната катастрофа, в която загина Паша Христова

maintext:
На днешната дата преди 45 години се случва един от най-тежките авиоинциденти в историята ни – самолетната катастрофа на летище „София”, при която загива българската певица Паша Христова.
На 21 декември 1971 г. българска културна делегация тръгва на турне в Алжир. Оркестър „София”, Паша Христова, Мария Нейкова, Борис Гуджунов, танцов ансамбъл „Аура” и народен състав със солистка Янка Рупкина се качват в самолета „Ил-18” от столичното летище. Още при излитането обаче машината се разбива на пистата и загиват общо 30 души – почти половината пътници и част от екипажа. Тогава България губи една от любимите си и най-успешни поп звезди по това време – Паша Христова, а цялата страна е в траур.
Преди 10 години bTV излъчи филма „Катастрофата – Драмата на живите”, който за първи път показа автентичните документи от разследването, заключението на следователите и най-важното – защо по този случай никога не се води съдебен процес.
Вижте във видеото откъс от филма „Катастрофата – Драмата на живите”:


description: Тезата за монопол в пазара на горива е абсолютно несъстоятелна, каза председателят на Българската петролна и газова асоциация

title: Валентин Златев: „Феноменът „Марешки” не е никакъв феномен

maintext:
„Феноменът „Марешки” не е никакъв феномен. Това заяви Валентин Златев, председател на Българската петролна и газова асоциация (БПГА) и генерален директор на „Лукойл България”, по време на изслушването му във временната анкетна комисия за проверка на всички данни, факти и обстоятелства, водещи до съмнения за изкривяване на конкуренцията на пазара на горива и до съмнения за злоупотреба с господстващо положение в периода от 2008 до 2016 г..
Ако вие тръгнете днес от Благоевград за Кулата на 18 места ще видите надписи на пътя 20 ст. по-евтино дизелово гориво и т.н. Бензиностанции, които продават на по-ниски цени от пазарните в България е имало и има, като в т. нар. ведомствени бензиностанции, за които имаме основания да считаме, че ощетяват фиска на страната”, каза още Валентин Златев, цитиран от БГНЕС.
Феноменът в случая е, че тези хора, които съзнават, че са на ръба на закона, са си мълчали, един човек си позволи да стане и да каже: „Аз съм Апостолът на свободата и спасявам българската нация, защото продавам на българския народ по-евтини горива”, продължи Златев. Не може да се получи така, че крайната цена да е с 20 ст. по-ниска от пазарната.
А дали държавата е защитила своите интереси и кой може да гарантира, че от този търговец, продаващ на по-ниска цена, държавата си е събрала ДДС и акциза, запита Златев. Няма нито един акт от приключили проверки на този бизнес на г-н Марешки и за мен това е тежък случай на политически чадър, смята той.
Такъв документ няма към днешна дата, повтори той. Какво значи това? Че държавните институции една година не могат да извършат проверка, кое му е толкова сложното? Не продаваме гориво на Марешки, тъй като той писмено се отказа да купува от нас, потвърди Златев.
Въпросът, който трябва да му се зададе, е колко данъци е платил той от дейността по продажби на горива. Ние озвучихме нашите, нека и той го направи, а и да каже как и ние да купуваме толкова евтино гориво, за да го продаваме пак толкова евтино, коментира Златев.
Докладът на прокуратурата е на базата на нашата жалба до главния прокурор на републиката за съмнения във функционирането на централизираната акцизна система БАЦИС. От месец май, мисля, има негово разпореждане и е извършена подобна проверка със заключение по нея. Не мога да коментирам нищо, което касае доклада, защото има засекретена част, за което съм се подписал, посочи Златев. Имаме съмнения и впечатлението ми от доклада е, че се потвърждават тези неща. Такива манипулации могат да се извършват навсякъде по веригата – от пристанището, т.нар. митнически склад, по пътя, през фиктивните фактури за ДДС, навсякъде, обясни той.
По думите на Златев, разпространяваната теза за монопол в пазара на горива е абсолютно несъстоятелна.
„Съгласно информацията, с която разполагаме от Агенция „Митници”, в пазара на горива в България, около 60%, се извършва снабдяване от вътрешен производител и 40% от внос”, коментира Златев и поясни, че регистрираните рафинерии в България са 4.
По време на изказването му стана ясно, че в страната има около 2500 бензиностанции, регистрирани в Националната агенция по приходите и около 7000 ведомствени бензиностанции, върху които липсва достатъчен контрол.
Очевидното увеличение на данъците и относително константното потребление и събираемостта на данъци индикират рязко увеличение на сивия сектор. Според доклада на Министерството на финансите от 2015 година, който беше официално публикуван на сайта, всеки трети литър употребен газьол е без платени данъци. Щетите за фиска възлизат на 1.200 млрд. лева”, заяви още Златев, цитиран от агенция "Фокус".
От изказването на Златев стана ясно, че асоциацията подкрепя приемането на отделен закон за пазара на горивата и участниците в него.


description: 20-годишният камикадзе Бурак Явуз взривил раницата си експлозиви, след като бил задържан на полицейски контролен пункт в парка „Мачка”

title: Идентифицираха извършителя на втория бомбен атентат в Истанбул

maintext:
Турските власти съобщиха,че е идентифициран извършителя на втория бомбен атентат в парка „Мачка”, недалеч от стадиона на футболния отбор „Бешикташ” в Истанбул.
Името му е Бурак Явуз, на 20 години.
Той е бил регистриран като жител на селището Суруч, област Шанлъурфа, в Югоизточна Турция. Партизанското му име в Кюрдската работническа партия (ПКК) било Ердал.
38 души са убити, а над 160 са ранени при бомбените атентати в Истанбул (СНИМКИ И ВИДЕО)
27 от жертвите са полицаи, а 23-ма от ранените са в тежко състояние
45 секунди след първия взрив край стадиона той бил забелязан с чанта на гърба да върви по стръмнината към парка „Мачка”, където имало полицейска контрола. Когато полицаите се опитали да го спрат, Явуз взривил бомбата, от която сам бил разкъсан.
Твърди се, че намесата на полицаите предотвратила още по-голяма кървава баня.
Според властите идентифицирането станало възможно благодарение на кадрите от уличните камери на мястото и в района. 44 души – 37 полицаи и 7 цивилни, загинаха при двойния бомбен атентат в събота. Ранени бяха 160 души.
Един от истанбулските атентатори е дошъл от Сирия
Кюрдска групировка пое отговорност за атаката, отнела живота на 44 души


description: Забавянето за ЕК намалява шансовете ни за сериозен пост, предупреди той

title: Ивайло Калфин: Повишаването на пенсиите е инвестиция

maintext:
Трябва да се увеличат всички пенсии, а не само най-ниските. Това е позицията на бившия социален министър Ивайло Калфин. В студиото на „Лице в лице” той отбеляза, че подобен ход би означавал вдигане на субсидията и вдигане на вноските.
Това е инвестиция, защото така хората с ниски доходи купуват повече и в бюджета се връща ДДС, подчерта Калфин.
Той пресметна, че исканото от Патриотичния фронт вдигане на максималната пенсия за прослужено време до 300 лв. би струвало точно толкова, колкото преизчисляване на всички пенсии с 15%. Подобна индексация би била по-справедлива, смята политикът от АБВ.
Георги Първанов се оттегля от лидерския пост в АБВ, но не и от политиката (ВИДЕО)
Ивайло Калфин и Румен Петков също ще се оттеглят. Това ще стане на 15 януари
Ексминистърът коментира, че е доволен от работата си като социален министър, но кабинетът „Борисов 2” не е показал такива успехи в други сфери и затова съпартиецът му Георги Първанов е в правото си да определя правителството като слабо.
Ивайло Калфин посочи, че е трябвало много по-рано президентът Росен Плевнелиев да назначи служебно правителство. “От една страна разбирам г-н Плевнелиев, че едно коледно правителство, което да управлява по празниците, щеше да е прецедент (…) Нещата се забързаха през последните 2-3 дни, един месец не се случваше нищо”, посочи Калфин.
Той разкритикува и липсата на действия по темата с новия български еврокомисар. Калфин посочи, че след разговори с членове на ЕК и с партийни лидери в Брюксел е разбрал, че всяко забавяне намалява шансовете ни за значим ресор в комисията. По повод информациите, че се е предлагал за поста, той коментира: „За съжаление финансовите проблеми карат някои журналисти да правят какво ли не за дребни суми”.
Бившият социален министър посочи, че той и други знакови лица от АБВ ще отстъпят ръководните постове в партията на по-млади хора, но ще останат членове и няма да напускат политиката.


description: В договора за централата може да има подводни камъни

title: АИКБ предупреждава: „Белене” може да надуе сметките за ток

maintext:
Потенциалните инвеститори в проекта „Белене” без съмнение се стремят в договора им да влезе т.нар „доплащане на разлики”, което ще натовари изключително тежко българските фирми и домакинства – въпреки афишираната от правителството независимост на новата централа от държавни гаранции и договори за дългосрочно изкупуване на електрическата енергия. Това се посочва в позиция на Асоциацията на индустриалния капитал.
Работодателската организация обяснява, че това „доплащане на разлики” би означавало всичко, произведено от „Белене” да се продава на борсата, а индустрията и домакинствата да доплащат разликата от борсовата цена, която е значително под $46 за мегаватчас до $92 за мегаватчас проектна цена.
Най-голямата банка в света има интерес към "Белене"
Преди седмица китайски ядрен оператор обяви, че може да реализира проекта
Според АИКБ, подобен сценарий би означавал ново вдигане на таксата „Задължения към обществото”, която се плаща заедно със сметките за ток заради договорите с ВЕИ централите и т.нар американски тецове.
„Вън от съмнение е, че най-напред следва да се актуализира енергийната ни стратегия, за да е ясно кога и дали изобщо ще се нуждаем от такива мощности, преди да се слагат нови заробващи подписи. Защото, ако до тук сме изгубили 2 милиарда, то с един такъв проект може да изгубим още 20 милиарда, доплащайки за разлики по милиард годишно през следващите 20 години. Не е ли по-добре да спрем дотук със загубите?”, питат работодателите.


description: Съдът в Германия отхвърли жалба на родители

title: Мюсюлманките ще трябва да плуват заедно с другите деца в училище

maintext:
Германският Конституционен съд постанови, че крайноконсервативни мюсюлмански момичета са длъжни да участват в смесени уроци по плуване в училище.
Съдът отхвърли жалба на родителите на 11-годишно момиче, които искаха то да бъде освободено от уроци по плуване, защото смята, че дори буркините - покриващите цялото бански костюми, носени от мюсюлманки, нарушават изискванията на исляма за прилично облекло.
В Германия се водят оживени дебати за ролята на исляма в обществения живот. Страната се стреми да интегрира над 1 млн. кандидати за убежище, предимно мюсюлмани.
Канцлерът Ангела Меркел, чиято консервативна партия ХДС бе наказана на редица регионални избори за политиката на отворени врати към бежанците, тази седмица предложи да се забранят бурките на обществени места.


description: Мъжете живеят на стотици километри от тежко пострадалото село

title: Хора предлагат дом на евакуирани от Хитрино

maintext:
Хиляди хора се включиха в есемес дарителската кампания на БЧК за Хитрино. Физически лица, фирми и институции даряват пари, храни, дрехи,лекарства и други продукти от първа необходимост, а има и българи, които са готови да предоставят на евакуираните семейства това, което най-много им липсва след взрива от събота – дом.
64-годишният Стефан Цонев от Велико Търново нито за миг не се поколебал дали да предостави за подслон на останали без дом при трагедията бащината си къща в Ново село. Признава, че е изстрадал всяка история чута от медиите и решението му дошло спонтанно.
Две цистерни напуснаха Хитрино, евакуацията и гневът остават
Хората искат да стигнат до имотите си, властите не могат да се ангажират с конкретен срок
Къщата е строена през 30-те години на миналия век. Здрава е и обзаведена с всичко от първа необходимост. Категоричен е, че за него няма значение каква вяра изповядват тези, които ще прекрачат прага му.
Дом за останалите без подслон предлагат и на Северозапад. Бивш учител от монтанското село Смоляновци е готов да подслони цяло семейство в свободна стая от къщата си.
Петър Младенов не за първи път помага на хора, преживели бедствия. Това са правели баща и дядо му, това е направил и той след земетресенията във Вранча и Стражица.
Благодетелят от Смоляновци е заявил намерението си публично, с писмо до кмета на общината и до областния управител.


description: През следващите дни температурите ще се повишават

title: Предимно облачно, но без валежи днес

maintext:
Днес облачността ще е предимно значителна. Повече слънчеви часове ще има над Южна България. Валежи не се очакват. Максималните температури ще са предимно между 1 и 6 градуса, в югозападните райони до 9 градуса.
По високите части на планините ще преобладава слънчево време, в по-ниските райони ще бъде с повече облаци. Ще духа силен, по върховете и бурен североизточен вятър. Максималната температура на височина 1200 метра ще е около минус 1 градус, на 2000 метра – около минус 5 градуса.
Утре сутрин на отделни места в равнините видимостта ще бъде намалена. Минималните температури ще бъдат от минус 7 до минус 2 градуса.
През деня над по-голямата част от страната облачността ще намалее до предимно слънчево. Повече облаци ще има над Югоизточна България и там на отделни места е възможно слабо да превали. Дневните температури ще се повишат и максималните ще бъдат между 3 и 8 градуса, в крайните югозападни райони до 10-11.
В събота повече слънце ще има преди обяд. По-късно облачността ще се увеличи. Вятърът ще е слаб, в източните райони - умерен от север. Минималните температури ще са между минус 6 и минус 1 градус, максималните - между 2 и 7 градуса. През следващите дни облачността ще е променлива, по-често значителна, а вероятността за валежи е малка. Вятърът ще се ориентира от северозапад и ще е до умерен. Температурите ще се повишат с няколко градуса.


description: Очакват се и превалявания от сняг на много места в страната утре

title: Сравнително топло днес, от утре- захлаждане

maintext:
Днес ни очакват доста приятни температури- в повечето райони между 5 и 10 градуса, в Югозападна България и районите на Пловдив и Пазарджик до 12-13 градуса. Ще духа умерен до силен северозападен вятър и облачността ще се разкъсва и намалява. Възможно е да превали слаб дъжд в Североизточна България.
Над планините ще бъде облачно и мъгливо. Следобед облачността временно ще се разкъса и намалее. Ще духа силен, по върховете и бурен северозападен вятър. Максималната температура на височина 1200 метра ще е около 1 градус, на 2000 метра – около минус 6 градуса.
Утре ще има значителна облачност. Отначало в западните райони, а по-късно и на много места в останалата част от страната ще има превалявания от слаб сняг. Ще духа умерен до силен вятър от север-северозапад. Температурите ще се понижават. Минималните ще са между минус 3 и плюс 2 градуса, максималните между 1 и 6 градуса.
В четвъртък и в петък застудяването ще продължи, но ще е без съществени валежи, само на отделни места ще превали сняг. Облачността ще се разкъсва и вятърът ще отслабне. В събота и в неделя сутрин ще е студено. В новогодишната нощ очакваме предимно между минус 8 и минус 3 градуса. 2017 година ще посрещнем без валежи.


title: Арестуваха българин в Берлин като съучастник в брутално нападение на жена (ВИДЕО)

maintext:
Българин е арестуван като съучастник в брутално нападение над млада жена в берлинското метро. Главният извършител все още се издирва.
Преди дни полицията в германската столица разпространи запис от видеокамера на спирка в метрото. На него се вижда как млад мъж без причина блъска момиче по стълбите.
Жената е със счупена ръка.
Инцидентът предизвика вълна от недоволство в Германия, като първоначално се твърдеше, че извършителите са мигранти.


description: Бунтовници откриха огън на контролен пункт

title: Евакуацията от Източно Алепо временно е прекратена (ВИДЕО)

maintext:
Евакуацията от източните квартали на Алепо днес бе временно прекратена, след като бунтовници откриха огън на контролен пункт, съобщиха Асошиейтед прес и Ройтерс, позовавайки се на сирийската телевизия. Бунтовници са нарушили споразумението с правителството, опитвайки се да отведат със себе си пленници, съобщи телевизията.
Очевидец е заявил пред Ройтерс, че са били чути поне четири взрива на място, откъдето тръгват автобусите.
Сирийски официален представител, който наблюдава евакуацията, каза, че тя е спряна поради "пречки", създавани от бунтовниците.
Въоръжени лица не спазиха условията на споразумението за евакуация, каза представител на сирийските сили за сигурност, цитиран от Франс прес. Той добави, че освен пленници, бунтовниците са се опитали да изведат от кварталите на Източно Алепо и тежки оръжия, което е в нарушение на споразумението.
Директорът на сирийския Център за наблюдение на правата на човека Рами Абдел Рахман заяви, че евакуацията в Алепо е временно прекратена заради задънената улица, в която се намира евакуацията на жители от шиитските села Фуа и Кафрая в провинция Идлиб, които са под контрола на проправителствените сили.
Ексклузивни кадри от евакуацията, заснети с дрон, можете ди видите тук:
Ислямистката бунтовническа групировка "Ахрар аш Шам" попречи на автобуси и линейки да влязат в тези две села, въпреки че беше поела ангажимента, че ще позволи гладко протичане на евакуацията. В отговор на това бойци от силите на режима, които са родени във Фуа и Кафрая,
Представителката на Световната здравна организация в Сирия Елизабет Хоф изрази безпокойство от спирането на евакуацията от Алепо. Тя каза, че в източните части на града има голям брой жени и деца под пет години, които трябва да излязат от там.
Според сирийската агенция САНА евакуацията е прекратена заради обстрел по автоколона в квартала "Рамус", през който преминава трасето за излизане от Източно Алепо към провинция Идлиб, предаде ТАСС.
Евакуираха близо 8000 цивилни от Алепо с шести пореден конвой
Изтеглянето започна вчера съгласно примирие, постигнато с посредничеството на Турция и Русия
Същевременно руското министерство на отбраната внесе смут, като съобщи, че евакуацията на бунтовниците и техните семейства от Източно Алепо е приключила, предаде Ройтерс.
Министерството, цитирано от ТАСС, поясни, че са били евакуирани 9500 души, в това число 4500 бойци и 337 ранени. Всички жени и деца също са били евакуирани от секторите под контрола на бунтовниците. Министерството допълни обаче, че някои "непримирими" бунтовници са останали там и обстрелват сирийските сили в отделни квартали.
В отговор на това съобщение представител на сирийските бунтовници каза, че евакуацията от Източно Алепо далеч не е приключила, предаде Ройтерс.
Само ранените и някои цивилни напуснаха, каза Закария Малахифджи, представител на групировката Фастаким.Той каза, че засега от Източно Алепо са излезли само три конвоя с евакуирани.
Същевременноот източната част на Алепо, съобщи турският външен министър Мевлют Чавушоглу, цитиран от ТАСС. Той потвърди, че движението на последния конвой с хора е било преустановено.
По думите му на този етап с конвоите се извозват само цивилни, болни и ранени хора, жени, деца.
Министерството на здравеопазването на Турция и други наши ведомства са готови да приемат и приемат тези хора на наша територия, каза министърът на външните работи.
Той добави, че не е възможно да бъде увеличен броят на конвоите от източната част на Алепо заради инфраструктурни особености на този район на Сирия.


description: В момента не се провеждат никакви проучвания и игри, в които наградата е парична сума

title: Нова телефонна измама – с името на bTV и предаването „Фермата”

maintext:
Получихме сигнал за нова телефонна измама – този път с името на bTV и предаването „Фермата".
Сигналът подадоха фенове на шоуто, които са получили обаждане, че печелят 3 хил. лв. след проведено проучване, но за да получат парите, трябва да оставят определена сума за „административни разходи".
Екипът на "Фермата и bTV подчертават, че към настоящия момент не провеждат никакви проучвания, игри или други форми на активност, в които наградата е парична сума.
bTV призовава гражданите да не се поддават на провокации и да следят за официални инициативи на страницата ни.


description: Става въпрос за месо, кашкавал, сухо мляко и др., които не били съхранявани правилно или са били с изтекъл срок на годност

title: Иззеха близо 58 т негодни храни от складове и магазини в София

maintext:
57 500 кг негодни хранителни стоки бяха иззети при съвместна операция на служители на СДВР, НАП и БАБХ в хладилни складове и търговски помещения на територията на София, съобщиха от МВР.
Акцията е проведена на 15 декември.
Иззетите храни са месо, кашкавал, сухо мляко и др.
За всички тях не са предоставени документи за произход.
При проверките е констатирано, че част от продуктите са съхранявани неправилно, други са с изтекъл срок на годност и негодни за консумация, липсвали са маркировка и етикетиране.
Започната процедура за бракуването и унищожаването им.


description: Сменили името му, за да поскъпне с 2600%

title: Глобиха рекордно "Пфайзер" заради надута цена на лекарство за епилепсия

maintext:
Американският фармацевтичен гигант „Пфайзер” и британският му дистрибутор „Флин Фарма” ще трябва да платят рекордна глоба в размер на 89,4 млн. лири, след като цената на лекарство за епилептици скочи с 2600%, предаде АП.
Според регулаторните органи на Острова двете компании са поставили „прекалена и нечестно висока цена” за медикамента, използван от 48 000 души във Великобритания. По-голямата част от глобата, 84,2 млн. лири е за производителя.
Властите посочват, че фирмите са приложили т.нар „дебрандинг” на лекарството, което „Пфайзер” произвежда под името епанутин, като по този начин получили възможност да вдигнат цената. Така здравноосигурителната система платила през 2013 г. 50 млн. лири за същото, за което през 2012 г. дала 2 млн.
Според глобените, епанутинът се продавал на загуба и след сделката между производителя и дистрибутора отново лекарството е между 25 и 40% по-евтино от конкурентните продукти. Решението ще бъде обжалвано.


description: 42-ма души са в болница, някои са в тежко състояние

title: Арестуваха български каналджии заради полузадушени мигранти в Хърватия

maintext:
Двама българи са арестувани в Хърватия, след като в буса им бяха открити десетки нелегални имигранти в изключително тежко състояние, предаде агенция „Хина”.
При рутинна проверка на магистралата в района на град Новска бил спрян товарен автомобил с британска регистрация и български шофьор. Вътре полицаите открили около 60 души. Установено е, че те са нелегално пребиваващи в страната и идват от различни държави.
От тях 42 били натровени с въглероден оксид (вероятно от проникващи в товарния отсек изгорели газове – б.р.). На място са били изпратени 22 екипа на спешната помощ, като пострадалите са настанени в болници в няколко града.
По информация на медицинските власти четирима души остават в интензивното отделение.
Голям процент от хората са не само натровени, но и измръзнали, което налага допълнителни медицински процедури.
Във връзка със случая в ареста са шофьорът и още един българин, като предстои да им бъдат повдигнати обвинения.
Мигрантите, които са в добро здравословно състояние, са преместени в бежански центрове.


description: Снимане на бюлетини и съмнения за търговия с гласове ангажираха полицията

title: Напрегнати парламентарни избори в Македония

maintext:
Гласуването на предсрочните парламентарни избори в Македония завърши в 19:00 ч. местно време (20:00 ч. наше време), а първите предварителни резултати се очакват около полунощ.
Избирателната активност до 17 ч. местно време (18 ч. наше време) беше 60,38% – със 7% по-висока в сравнение с предишните парламентарни избори през 2014 г.
Министерството на вътрешните работи съобщи, че изборите на цялата територия на страната са преминали в мирна обстановка. Регистрирани са 55 нарушения – фотографиране на бюлетини от избиратели, подкупване на гласуващи граждани и агитации.
Управляващата партия в Македония има 12% преднина за предстоящите избори
ВМРО-ДПМНЕ са обвинявани от опозиционния Социалдемократически съюз в авторитаризъм и корупция
Ще падне ли властта в Македония?
Сигурно е, че който и да спечели, няма да може да управлява без албанските партии, коментира специалният пратеник на bTV в Скопие Рада Домусчиева. А те най-вероятно да подкрепят опозицията.
Според журналиста и специалист по Македония Красимир Узунов най-вероятно изборите ще бъдат спечелени от ВМРО-ДПМНЕ, но въпросът е какво ще направят новите партии.
До момента се знае, че трите мандата от чужбина не са за управляващата ВМРО-ДПМНЕ.
Как протече изборният ден?
Парадоксалното на изборите в Македония е, че наказанието за агитация в деня на изборите и за купуване и продаване на гласове е от три до пет години затвор, а в избирателните секции тайни кабини или тъмни стаички на практика не съществуват. Гласуването протича почти явно, зад малко картонено параванче.
Изборите в Македония през призмата на Тетово
Колко безсмислен е спорът за двата езика – македонския и албанския, личи на пазара в града, където всички говорят не по два, а по пет езика
Взети са изключителни мерки срещу мъртвите души в списъците – разпознаването на избирателите става със снимки, а по пръстите им се пръска спрей.
Въпреки това в албанската част на Скопие – квартал „Чаир“, където живеят македонци, роми, турци и албанци, някои съпрузи директно гласуват вместо неграмотните си жени, видя екипът на bTV.
Най-честите нарушения са избиратели, които снимат бюлетините си и купуват гласове за по 1000 денара (30 лева).


description: Над планините ще е облачно и мъгливо, ще превалява слаб сняг

maintext:
Атмосферното налягане до обяд ще се понижава, след което отново ще започне да расте. Остава значително по-високо от средното за месеца. Днес облачността ще е променлива. На отделни места в Предбалкана ще има превалявания от дъжд, а в по високите полета - от слаб сняг. Ще духа слаб, в крайните североизточни райони – умерен северозападен вятър.
Максималните температури ще са между 1° и 6°. Такава е прогнозата за времето на Националния институт по метеорология и хидрология (НИМХ) при БАН, съобщи за Агенция „Фокус“ дежурният синоптик Боряна Маркова.
Над Черноморието облачността ще е променлива, без валежи. Ще духа умерен север-северозападен вятър. Максималните температури ще са между 3° и 5°. Температурата на морската вода е 7-8°. Вълнението на морето ще е около 2 бала.
Над планините ще е облачно и мъгливо. Ще превалява слаб сняг. Ще духа умерен, по върховете временно и силен северозападен вятър. Максималната температура на височина 1200 метра ще е около минус 1°, на 2000 метра – около минус 6°.


description: Влакът трябва да се движи с до 40 км/ч при влизане в гарата, но не мога да предполагам колко е била, каза главният разследващ на НКЖИ Бисер Минчев

title: НКЖИ: Има информация, че влакът в Хитрино се движел с превишена скорост

maintext:
„Имам информация за превишена скорост на влаковата композиция в Хитрино, но тя трябва да бъде потвърдена”, заяви главният разследващ на „Железопътна инфраструктура” (НКЖИ) Бисер Минчев.
По думите му тази информация е дошла от негови колеги, които са били на работа в този момент в Хитрино. „Те казват, че скоростта е била висока при влизане в гарата”, допълва Минчев.
Нарушаване на правилата за движение е основната версия за трагедията в Хитрино
Скъсала се е връзката между петата и шестата цистерна, съобщиха за bTV от прокуратурата
„Вчера беше свалена информацията от архивиращото устройството и на двата локомотива, тя ще се разшифрова и след това ще знаем колко точно е била скоростта ”, каза той.
„Влакът трябва да се движи с до 40 км/ч, но сега не мога да предполагам колко е била”, добави Минчев.
Георги Илиев: Жп линиите край Хитрино са от руско-турската война
По думите му не е ясно тези релси кога са ремонтирани
Той заяви, че се работи по множество версии, като не се изключва и тази за скъсване на вагоните.
„Има скъсване между пети и шести вагон, дали е преди или след дерайлирането – това също е една от хипотезите”, допълни Минчев.


description: Причина за спирането на мотрисите се оказа проблем с контактната мрежа

title: Повредата в метрото е отстранена, движението е възстановено

maintext:
Повредата в метрото е отстранена, движението между "Сердика" и "Младост 1"е възстановено, съобщиха от пресцентъра на Столичната община. По-рано тази вечер авария спря движението на влаковете в отсечката. В час пик трафикът в центъра на София беше парализиран. Стотици се оказа блокирани под земята.
Повредата предизвика огромни задръствания. Автобусите и тролеите дълго време не смогваха да качат всички пътници, а хиляди останаха да мръзнат по спирките.
Авария в столичното метро парализира движението в час пик (СНИМКИ)
Техническа повреда спря мотриса на централната станция на Софийския университет
Общината пусна автобуси между двете станции, за да се справи със ситуацията.
Допълнителните автобуси между "Сердика" и "Младост 1" тръгват от двете станции и се движат до полунощ. Маршрутът е: бул. "Ал. Стамболийски" - бул. "Христо Ботев" - бул. "Т. Александров" - бул. "Цар Освободител" - бул. Ев. и Хр. Георгиеви" - бул. "Драган Цанков" - бул. "Марко Семов" - бул. "Андрей Сахаров" и обратно.
Аварията в метрото наложи спиране на електричеството между станции "Сердика" и "Младост 1".
Екипите на "Метрополитен" установиха, че еи възстановяването й изисква значително повече време от първоначално предвиденото, написа във "Фейсбук" кметът Йорданка Фандъкова, като се извини на гражданите за причиненото неудобство.


description: Все още живеем в по-защитено пространство, каза още бившият посланик на България в САЩ

title: Елена Поптодорова: Атентатът в Берлин остави тежък отпечатък

maintext:
„Атентатът в Берлин сложи много тежък отпечатък и усещане за тревожност, което е извън границите ни”, каза бившият ни посланик в САЩ Елена Поптодорова в предаването „Тази сутрин”.
„Все още живеем в по-защитено пространство. Предупрежденията ги има, те са свързани с групи население, с предистория. България не е пряко фокусирана, пряко посочена като място на терористична заплаха, но това не значи, че е обетован кът от Европа. Това е тенденция, която сега започва и ще става все по-тежко в обозримото бъдеще”, смята Поптодорова.
Според нея белезите на атентата в Берлин и убийството на руския посланик в Анкара са сходни.
Шестима задържани след убийството на руския посланик в Турция (ОБНОВЕНА)
Международната общност заклейми показното убийство на дипломата
„Това беше обявен разстрел, стрелецът не беше мълчалив и беше част от турската система”, припомни тя. По думите й е много трудно да се прецени кога една умерена групировка може да се окаже радикализирана.
На въпрос дали убийството на Андрей Карлов ще влоши отношенията между Русия и Турция, Поптодорова каза, че по-скоро обичайните реакции ще бъдат преглътнати.
„Няма да имаме тази реакция, която имахме при свалянето на руския самолет. Затова Владимир Путин беше толкова овладян в първите си реакции. Това е отлагане на следващи фази в отношенията, които ще се развиват в по-нормални рамки”, каза Поптодорова.


description: Студ и виелици утре

title: Плюс 15 градуса днес

maintext:
В много места температурите днес прескочиха 10 градуса. В Пловдив измериха цели 15.
Утре, със силни северни ветрове, предстои рязко застудяване. Код жълто е в сила за почти цялата страна с предупреждение за много силен, с пориви до около и над 80 км/ч северен вятър.
През нощта облачността временно ще се разкъса и намалее, но утре отново ще е значителна. Отначало в западните райони, а по-късно и на много места в останалата част от страната ще има превалявания предимно от слаб сняг. Ще духа умерен до силен вятър от север-северозапад. По планинските проходи ще има условия за навявания. Температурите ще се понижават. Минималните ще са между минус 3° и 2°, максималните между 1° и 6°.
Над планините ще бъде облачно, мъгливо с превалявания от сняг. Ще духа силен, по върховете и бурен север-северозападен вятър. Максималната температура на височина 1200 метра ще е около минус 4°, на 2000 метра – около минус 9°.
В четвъртък и петък застудяването ще продължи, но ще е без съществени валежи. Възможни са само изолирани слаби превалявания от сняг, главно през първия ден в планинските и североизточните райони. По-значителна ще е облачността през първия ден, а през втория ще се разкъсва и временно ще намалява.
Вятърът ще отслабне и в западната половина от страната ще бъде слаб северозападен, в източната - умерен северен. В събота в източните райони ще остане ветровито, ще има и повече облачност.
В Западна България ще има по-значителни разкъсвания и намаления на облачността. През деня ще започне затопляне. В новогодишната нощ ще бъде студено, с температури към полунощ в повечето места между минус 8° и минус 3°. Над по-голямата част от страната ще бъде ясно, разкъсана облачност ще има над източните райони. В неделя и понеделник ще бъде предимно слънчево. Още първия ден вятърът ще придобие западна компонента, постепенно ще се усилва и затоплянето ще е по-бързо и чувствително.


description: Военното планиране до голяма степен е замряло от 2000 г. насам, коментираха от агенцията за гражданско планиране за непредвидени ситуации

title: В Швеция наредиха да се готвят по-добре за евентуална война

maintext:
Шведските власти призоваха местните администрации в страната да ускорят планирането за действия в случай на бъдеща война на фона на нарастващото напрежение в отношенията между Русия и страните от Северния и Балтийския регион, предаде Ройтерс, цитирайки официални източници в Стокхолм.
Общините получиха циркулярно писмо в началото на тази седмица, съобщи Сванте Вергер от агенцията за гражданско планиране за непредвидени ситуации.
Руската анексия на Крим и конфликтът в Източна Украйна обезпокоиха Швеция и нейните съседи. Миналия месец шведският министър на отбраната Петер Хултквист каза, че положението продължава да се влошава.
„Военното планиране на практика до голяма степен е замряло от 2000 г. насам. Сега обаче потребностите са други и изискванията ще бъдат завишени”, каза Вергер.
Миналата година Стокхолм реши да укрепи възможностите на службата си за гражданска защита и разпратеното до общините циркулярно писмо е част от тези усилия, добави той.
Съгласно новите указания служителите от градските администрации ще участват в общи учения с военните, за да подобряват комуникацията си и да проверяват състоянието на бомбоубежищата.
Ройтерс припомня, че Швеция не е член на НАТО, но е в процес на модернизация на въоръжените си сили, като рязко увеличи военните си разходи и отново разположи войски на стратегическия балтийски остров Готланд.


description: Паоло Джентилони беше натоварен да състави новото правителство, след като Матео Ренци подаде оставка

title: Италианският външен министър става премиер

maintext:
Президентът на Италия Серджо Матарела възложи на 62-годишния външен министър Паоло Джентилони да състави новото правителство на страната.
Предишният премиер Матео Ренци подаде оставка на 7 декември след поражението си на референдума за конституционна реформа.
Джентилони е външен министър от 1 ноември 2014 г. Той е представител на управляващата Демократическа партия. Очаква се вотът на доверие на новото правителство в парламента да се състои до сряда, отбелязва Франс прес.
Както обеща, Матео Ренци изчака бюджета и подаде оставка
Президентът започва консултации за ново правителство


description: Консумацията на продукти съдържащи алкохол, но непредназначени за подобна употреба, не е рядкост в Русия

title: Осем души починаха от отравяне в Сибир, пили тинктура от глог

maintext:
Осем души са починали в сибирския град Иркутск от хранително отравяне, след като пили спиртна тинктура от глог.
Други шестима са настанени в болница в тежко състояние, съобщи ТАСС.
Консумацията на подобни продукти не е рядкост в Русия, тъй като алкохолното им съдържание е високо – около 70%, а цената – ниска.
Те обаче не са предназначени за такава употреба и отравянията също са чести.
Случаят в Иркутск е най-смъртоносният от години, посочва АП.


description: Причините за инцидента може да са няколко, да не спекулираме, призова депутатът Станислав Иванов

title: Настимир Ананиев: БДЖ няма нищо общо с инцидента в Хитрино

maintext:
БДЖ няма нищо общо с инцидента, но безспорно компанията трябва да бъде реформирана. Това обяви в извънредното студио на bTV председателят на парламентарната транспорта Настимир Ананиев (РБ) по повод взривовете в село Хитрино тази сутрин.
Нужни са инвестиции за подновяване на цялата мрежа на жп транспорта, но финансовото състояние на БДЖ не е добро, а реформи не могат да се правят без пари, допълни Ананив.
Председателят на транспортната комисия обяви, че машинистът на товарната влакова композиция с газ, която дерайлира в Хитрино, е жив и ще бъде разпитан. Той все още е в шок, уточни депутатът.
На въпроса достатъчни ли са 325 лв. помощ за пострадалите при инцидента хора депутатът от БСП Жельо Бойчев коментира, че при такава трагедия средствата винаги са недостатъчни. „Най-важното в този момент е да покажем съпричастност и солидарност”, смята Бойчев.
Станислав Иванов от ГЕРБ уточни, че се работи по няколко версии за инцидента. „Може да има няколко причини и няколко грешки. Не трябва да се спекулира”, призова той.
Целия разговор може да чуете във видеото:


description: Трябваше да е жест за Никулден, хората обвиниха общината

title: Ледът провали безплатния риболов в Пловдив

maintext:
Неприятна изненада посрещна рибарите в Пловдив,които трябваше да ловят безплатно риба на Гребната база по случай Никулден. Заради минусовите температури водното съоръжение замръзна и това спаси десетки шарани, бели амури и каракуди.
Термометрите рано сутринта показваха минус 7 градуса, водата замръзна и образува дебел слой лед. Това попари надеждите за безплатен улов на стотици притежатели на риболовен билет.
Леденото огледало изнерви хората, част от тях отидоха да си пробват късмета на река Марица и обвиниха Община Пловдив за проваления празник на рибарите – Гребната база била изпразнена и затова замръзнала.


description: Швейцарският „Готард” е дълъг цели 57 км, зад него остават японският „Сейкан” и тунелът под Ламанша

title: Отвориха за движение най-дългия тунел в света

maintext:
Пътнически влак премина за първи път през 57-километровото трасе на най-дългия тунел в света – швейцарският „Готард”. Тунелът свързва градовете Цюрих и Лугано и пресича връх Сейнт Готард в Алпите.
Целта на модерното съоръжение е да улесни търговията между северната и южната част на Европа. То съкращава времето за пътуване с 40 минути.
En avant pour le trajet inaugural sur la nouvelle ligne du Gotthard. Départ à 6h09 de Zurich. pic.twitter.com/CMKGlTkO3n — David Eray (@davideray) December 11, 2016
През тунела, който беше открит на официална церемония през юни, на ден ще минават около 260 товарни влака, които развиват до 100 км/ч, както и 65 пътнически влака, които ще се движат с до 200 км/ч.
Швейцария открива най-дългия железопътен тунел в света (СНИМКИ, ВИДЕО)
Тунелът „Готард“ минава под планинската верига Сен Готард в централната част на страната, има два ръкава и е дълъг е 57,1 км
Изграждането на съоръжението отне 17 години и струваше близо 11 млрд. евро.
То е част от швейцарски инфраструктурен проект на стойност 23 млрд. швейцарски франка. Новият коридор Рейн – Алпи свърза напряко Северно със Средиземно море, от пристанището в Ротердам до Гент.
Следващите по дължина тунели в света са „Сейкан” в Япония (53,9 км) и тунелът под Ламанша между Франция и Великобритания (50,5 км), припомня АФП.


description: Това е било трето подобно заседание

maintext:
Съветът за сигурност на ООН обсъди нарушенията на правата на човека в Северна Корея, предаде ДПА.
Агенцията отбелязва, че това е било третото по рода си заседание.
"Няма никакво подобрение що се отнася до наистина ужасяващите нарушения на правата на човека в" Северна Корея, обобщи помощник-генералният секретар на ООН за правата на човека Андрю Гилмор. Той отбеляза, че "естеството и мащабите на нарушенията, които стават в (затворената страна), подчертават връзката между правата на човека, мира и сигурността".
Същата зависимост отчете и постоянният представител на САЩ в ООН Саманта Пауър. "Както сме виждали в други части на света, когато правителства нарушават по един скандален начин човешките права на собствения си народ, те почти винаги показват подобно презрение към международните норми, които помагат за гарантирането на нашата обща сигурност", подчерта тя.
Пауър, която изигра основна роля за включването и оставянето на въпроса в дневния ред на Съвета за сигурност, заяви, че е от първостепенно значение да бъде хвърляна светлина върху системните злоупотреби в Северна Корея.
Както и при предишните две заседания, посветени на темата, Китай поиска процедурно гласуване дали изобщо да бъде провеждана такава среща. Пекин, основен съюзник на изолирания режим в Пхенян, каза, че правата на човека са извън мандата на Съвета за сигурност на ООН да поддържа световния мир и сигурност.
БТА